«Хьэгъэудж» гупыр
2018 гъэм ирагъэжьащ «Стереотипы будущего» урысейпсо зэпеуэр. Абы хэ-тащ Урысейм щыпсэу лъэпкъхэм я къэфакIуэхэмрэ уэрэджыIакIуэхэмрэ. Адыгэ уэрэдыжьхэр нобэрей зэманым дахэу къызэрезэгъыр урысейпсо утыку ирахьащ Къэбэрдей-Балъкъэр Республикэм щыщ «Хьэгъэудж» гупым икIи «Лъэпкъ макъамэ нэхъыфI дыдэ» лIэужьыгъуэм и япэ Iыхьэм пхыкIащ.
Адыгэ Республикэм щыIэ Куэшхьэблэ къуажэм ХХ лIэщIыгъуэм щыпсэуа джэгуакIуэ цIэрыIуэ Хьэгъэудж Мухьэмэт и цIэр зезыхьэ гупым нобэ хэтщ КIэрэф Темболэт, Апажэ Аслъэн, Бекъул Залым сымэ.
— Зэпеуэм дызэрыхыхьэрэ видеороликыу тIу тетхащ, абы и къызэгъэпэщакIуэхэм къагъэува мардэм тету. Зы гупыр дыкъызэрыунэхуа щIыкIэм, ди IэдакъэщIэкIхэм теухуауэ, адрейр зэпеуэм дызэрыхэт, цIыхум дыкъызэрацIыхуну видео кIэщI цIыкIуу щытащ. ТIури ттезыхари, режиссёр къалэныр зыгъэзэщIари, сурэт, видео, рекламэ IуэхукIэ къыддэIэпыкъуари ди республикэм фIыуэ къыщацIыху сурэттех Шурдым Муратщ. Сыхуейт а щIалэм фIы-щIэ хуэсщIыну. Адыгэ уэрэдыжь жытIэу зы гуп цIыкIуу дыкъежьащ 2016 гъэм. ИужькIэ, макъамэ Iэмэпсымэ зэмылIэужьыгъуэхэр нэхъ жьгъырууэ, дахэу, къабзэу зэрыIуным делIалIэурэ зэхъуэкIыныгъэ гуэрхэр хэтлъхьэмэ дауэ хъуну пIэрэ жытIэри, дегупсысащ. Уеблэмэ ди IэкIэ тщIыжу щIэддзащ шыкIэпшынэ, Iэпэпшынэ, пхъэпшынэ жыхуэтIэхэр. Ди гугъэщ абдеж дыкъыщымыувыIэу, ди Iуэхум зедгъэужьыну, щIалэгъуалэм лъэпкъ макъамэр ягъэзэщIэфу, Iэмэпсымэхэм еуэфу щагъасэ еджапIэ къызэIутхыну. Абы и лъэныкъуэкIэ Къэбэрдей-Балъкъэр къэрал университетым и унафэщIхэр къыддэIэпыкъуну, ди мурадыр къыддаIыгъыну дыкъагъэгугъащ, — жеIэ КIэрэф Темболэт.
Зэпеуэм щытекIуэнухэр электрон IэIэт- кIэ ягъэбелджылыну аращи, «Хьэгъэудж» гупым фыщыдэщIыфынущ www.stereofuture.ru сайтым.
Фырэ Анфисэ.
